
	Παρουσίαση του βιβλίου

ΠΕΡΙ ΟΜΦΑΛΟΥ ΤΗΣ ΓΗΣ

του Χάρη Κυριακίδη

στο Σπίτι της Κύπρου

Την Τετάρτη 20 Μαΐου 2015 παρουσιάστηκε στο Σπίτι της Κύπρου, το βιβλίο του Χάρη Στ. Κυριακίδη ΠΕΡΙ ΟΜΦΑΛΟΥ ΤΗΣ ΓΗΣ - Μια κριτική ανάλυση της σκηνής και του παρασκηνίου του Κυπριακού.

Το βιβλίο «Περί ομφαλού της γης» κατατάσσεται στα εμπειρικά βιβλία που επικεντρώνονται στη γεγονοτολογία του προσκηνίου και του παρασκηνίου της εξελικτικής πορείας του Κυπριακού, από τον αντιαποικιακό του χαρακτήρα μέχρι το σημερινό που προσδιορίζεται από την εισβολή-κατοχή. Τέτοιου είδους βιβλία έχουν τη δική τους αξία, γιατί δεν διεκδικούν δάφνες επιστημονικής ιστορίας αλλά δίνουν την οπτική, με τάση αυτοκριτικής, μέσα από τα μάτια ανθρώπων που είτε βίωσαν εμπειρικά ιστορικές στιγμές είτε είχαν την ευκαιρία να ζήσουν δίπλα από πρόσωπα τα οποία έπαιξαν σημαντικό ρόλο σε κρίσιμες ιστορικές περιόδους. 

Η Μορφωτικός Σύμβουλος κ. Μαρία Παναγίδου στο καλωσόρισμά της έκανε μια σύντομη αναφορά στο έργο του Χάρη Κυριακίδη και στη συνέχεια διάβασε τον χαιρετισμό της Καθηγήτριας ΤΕΙ Ιονίων Νήσων, Ειδικού σε θέματα Ευρωπαϊκής Πολιτικής και Διεθνών Σχέσεων κ. Γεωργίας Φωτεινού η οποία επεσήμανε ότι το βιβλίο αποτελεί μια βιωματική αναπαράσταση ετών και γεγονότων που οι νεότεροι δε βιώσαν και οι παλαιότεροι ίσως να παράβλεψαν.
Στη συνέχεια για το βιβλίο μίλησαν ο φιλόλογος και συγγραφέας κ. Μάριος Μιχαηλίδης, ο Δικηγόρος Αθηνών, τ. επιστημονικός συνεργάτης Βουλής των Ελλήνων κ. Θαλής Καραγιαννόπουλος και ο Διευθυντής του Κυπριακού Κέντρου Μελετών (ΚΥΚΕΜ) κ. Χρήστος Ιακώβου.

Είναι μια κατάθεση μιας πολύ αξιόλογης προσωπικής μαρτυρίας, που εκρέει από την σωρευμένη πολιτική πείρα πολλών ετών... Πρόκειται για ένα έργο χρήσιμο τόσο για τους νέους όσο και για τους ελλαδίτες αναγνώστες, είπε μεταξύ άλλων, ο κ. Μιχαηλίδης μιλώντας για το βιβλίο. 
Στην εισήγησή του ο κ. Καραγιαννόπουλος επιχείρησε μια κριτική αποτίμηση των ιστορικό-πολιτικών γεγονότων που περιγράφονται στο βιβλίο και καταλήγοντας είπε ότι μέσα από τα γραφόμενα του Χάρη Κυριακίδη, επιβιώνει δυνατά η παράδοση των αγωνιστών της ελευθερίας της Κύπρου σε αναπροσαρμοσμένες συνθήκες και διαθέτοντας διδάγματα από το παρελθόν.
Ο κ. Ιακώβου σημείωσε, ανάμεσα σε άλλα, ότι το έργο του Χάρη Κυριακίδη κατατάσσεται στα εμπειρικά βιβλία που επικεντρώνονται στη γεγονοτολογία προσκηνίου αλλά κυρίως του παρασκηνίου της εξελικτικής πορείας του Κυπριακού. Ο συγγραφέας μέσα από ένα εμπειρικό βιβλίο αναδεικνύει μια διάσταση και δίνει τη σκυτάλη στην επιστημονική κοινότητα, να μελετήσει την «παράλληλη ιστορία» των γεγονότων πέρα από την επίσημη ιστορία.
Με την αντιφώνηση και τις θερμές ευχαριστίες του συγγραφέα τόσο στους ομιλητές όσο και στους διοργανωτές ολοκληρώθηκε η παρουσίαση του βιβλίου.

Ακολούθησε συζήτηση μεταξύ του κοινού, των ομιλητών και του συγγραφέα.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού.

21 Μαΐου 2015
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.jpg][image: image3.png][image: image4.jpg][image: image5.png]